KOMISIJOS REGLAMENTAS (EB) Nr. 2094/2004
2004 m. gruodžio 8 d.
atidarantis 10 000 tonų kitais būdais apdirbtų avižų grūdų, klasifikuojamų KN kodu 1104 22 98, tarifų kvotą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų sektoriaus rinkos organizavimo (1), ypač į jo 12 straipsnio 1 dalį,
kadangi:
(1)
Siekdama įvykdyti savo tarptautinius įsipareigojimus, prekybos metams nuo 1996 m. sausio 1 d. Bendrija nustatė nulinio muito mokesčio kitais būdais apdirbtų avižų grūdų, klasifikuojamų KN kodu 1104 22 98, tarifų kvotą.
(2)
Iki 2004-2005 prekybos metų ši tarifų kvota yra reglamentuojama 1996 m. gruodžio 12 d. Komisijos reglamentu (EB) Nr. 2369/96, atidarančiu 10 000 tonų kitais būdais apdirbtų avižų grūdų, klasifikuojamų KN kodu 1104 22 98, tarifų kvotą (2). Šiuo reglamentu buvo įvestas importo licencijų administravimas, prašymus joms gauti pateikiant kas mėnesį.
(3)
1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3), buvo kodifikuotos administravimo taisyklės, taikomos tarifų kvotoms, kurios yra skirtos naudoti pagal muitinės deklaracijų datų chronologinę tvarką, ir lengvatinio importo priežiūrai.
(4)
Siekiant supaprastinimo ir atsižvelgiant į mažą kitais būdais apdirbtų avižų grūdų, klasifikuojamų KN kodu 1104 22 98, tarifų kvotų apimtį, nuo 2005-2006 prekybos metų reikėtų minėtai kvotai taikyti Reglamento (EEB) Nr. 2454/93 nuostatas ir panaikinti Reglamentą (EB) Nr. 2369/96. Administravimo tikslais minėtai kvotai reikia suteikti naują eilės numerį.
(5)
Reglamento (EB) Nr. 1784/2003 9 straipsnio 1 dalyje yra numatoma leidžianti nukrypti nuostata nuo privalomumo pateikti importo licenciją produktams, neturintiems didelio poveikio grūdų rinkos aprūpinimo padėčiai. Per metus Bendrija importuoja vidutiniškai 6 000 tonų kitais būdais apdirbtų avižų grūdų, klasifikuojamų KN kodu 1104 22 98. Tai yra pramonėje naudojamo labai specifinio produkto ribotas kiekis, neturintis poveikio grūdų rinkos aprūpinimo padėčiai. Taigi gali būti taikoma privalomumui pateikti importo licenciją išimtis, numatyta Reglamento (EB) Nr. 1784/2003 9 straipsnyje.
(6)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodyta tarifų kvota yra atidaroma kiekvieniems prekybos metams nuo liepos 1 d. iki birželio 30 d.
2 straipsnis
1 straipsnyje minima tarifų kvota yra administruojama Komisijos vadovaujantis Reglamento (EEB) Nr. 2454/93 308 bis-308 quarter straipsniais.
3 straipsnis
Importuojamiems avižų grūdams pagal 1 straipsnyje numatytą tarifų kvotą nereikia pateikti importo licencijos.
4 straipsnis
Reglamentas (EB) Nr. 2369/96 panaikinamas.
5 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 8 d.